**Ministru kabineta noteikumu projekta “Kārtība, kādā veic gadskārtējā valsts budžeta likumā noteiktās apropriācijas izmaiņas”  
sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta “Kārtība, kādā veic gadskārtējā valsts budžeta likumā noteiktās apropriācijas izmaiņas” (turpmāk – noteikumu projekts)mērķis ir noteikt vienotu kārtību par apropriāciju izmaiņām, apvienojot šobrīd spēkā esošos četrus Ministru kabineta noteikumus un tādējādi mazinot administratīvo slogu un efektivizējot budžeta izpildes procesu.  Noteikumu projekts stājas spēkā nākamajā dienā pēc tā publicēšanas Latvijas Republikas oficiālajā izdevumā “Latvijas Vēstnesis”. |
|  |  |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta (turpmāk – MK) 2017.gada 28.augusta sēdes protokollēmuma Nr.41 1.§ 12.apakšpunktā dotais uzdevums nosaka Finanšu ministrijai līdz 2018.gada 1.jūnijam izvērtēt Ministru kabineta 2010.gada 16.marta noteikumus Nr.256 "Noteikumi par kārtību, kādā ministrijām un citām centrālajām valsts iestādēm tiek veikta apropriācijas pārdale starp programmām, apakšprogrammām un izdevumu ekonomiskās klasifikācijas kodiem" (turpmāk – noteikumi Nr.256), 2010.gada 18.maija noteikumus Nr.464 "Noteikumi par 74.resora "Gadskārtējā valsts budžeta izpildes procesā pārdalāmais finansējums" 80.00.00 programmā plānoto līdzekļu pārdales kārtību Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai" (turpmāk – noteikumi Nr.464), 2007.gada 28.augusta noteikumus Nr.594 "Noteikumi par valsts budžeta apropriācijas rezerves izmantošanu" (turpmāk – noteikumi Nr.594) un 2009.gada 22.decembra noteikumus Nr.1644 "Kārtība, kādā pieprasa un izlieto budžeta programmas "Līdzekļi neparedzētiem gadījumiem" līdzekļus" (turpmāk – noteikumi Nr.1644), izveidojot vienotu normatīvo regulējumu visu veidu apropriāciju izmaiņu veikšanai.  MK 2018.gada 24.aprīļa sēdes protokollēmuma Nr.21 18.§ 2.apakšpunktā dotais uzdevums nosaka: “Ņemot vērā to, ka Ministru kabineta sēdē tiek virzīti tiesību aktu projekti, kam nav būtiskas ietekmes, bet to sagatavošana, saskaņošana un pieņemšana prasa nesamērīgus resursus, Finanšu ministrijai sadarbībā ar Valsts kanceleju un Tieslietu ministriju, piesaistot attiecīgās jomas ministriju, mēneša laikā rast efektīvākus risinājumus šādos gadījumos: valsts nekustamo īpašumu nodošana pašvaldību īpašumā, norādot konkrētus autonomo funkciju veidus; valsts budžeta līdzekļu neparedzētiem gadījumiem sadale mazā apmērā” |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Izvērtējot apropriāciju izmaiņu veikšanas procesu reglamentējošos noteikumus Nr.256, Nr.464, Nr.594 un Nr.1644, kā arī analizējot pastāvošo praksi un ministriju un citu centrālo valsts iestāžu (turpmāk – ministrija) izteiktos priekšlikumus, **FM apzināja pastāvošas problēmas šajā jomā:**   * spēkā esošais normatīvais regulējums nosaka atšķirīgas prasības aizpildāmo un iesniedzamo veidlapu struktūrai un saturam; * daudzas normatīvā regulējuma prasības ir novecojušas un neatbilst reālai situācijai; * apropriāciju izmaiņu process ir darbietilpīgs, informācija tiek vairākas reizes ievadīta dažādās vietās, kā arī netiek izmantota informācijas tehnoloģijas sistēmu funkcionalitāte automātiskajai datu ievadei un ģenerēšanai; * ministriju sniegto apropriāciju izmaiņu pamatojumu struktūra, formāts un detalizācijas pakāpe ir atšķirīga un šī informācija ir atkārtoti jāapstrādā; * apropriāciju izmaiņu pieprasījumu iesniegšana neatbilst normatīvajā regulējumā noteiktajam biežumam.   **Noteikumu projekta mērķis ir izstrādāt vienotu kārtību, kas reglamentētu visu veidu apropriāciju izmaiņu veikšanu, novēršot pašreizējo sadrumstaloto normatīvo regulējumu un normu dublēšanos, tādējādi mazinot administratīvo slogu, efektivizējot procesus un cilvēkresursus novirzot vairāk analītiskajam darbam.**  Noteikumu projekts paredz:   * samazināt administratīvo slogu, izveidojot vienotu ievades formu Vienotā valsts budžeta plānošanas un izpildes informācijas sistēmā (turpmāk – SAP sistēma) un standartizētu apropriācijas izmaiņu pamatojuma sniegšanu, tādējādi samazinot ministriju iesniedzamo veidlapu skaitu un atvieglojot darbu pie pieprasījumu sagatavošanas. Lielāks uzsvars tiek arī likts uz apropriācijas izmaiņu ietekmes analīzi uz budžeta programmu mērķiem un rezultatīvajiem rādītājiem; * izslēgt normas, kas dublējas ar gadskārtējo valsts budžeta likumu (turpmāk – budžeta likums), jo tajā katru gadu tiek iekļauti aktuālākie nosacījumi apropriācijas izmaiņām; * standartizēt apropriāciju izmaiņu pieprasījumu sniegšanas termiņus, kā arī finanšu ministra rīkojuma par apropriācijas izmaiņām izdošanas termiņus, ņemot vērā līdzšinējo praksi; * efektivizēt līdzekļu neparedzētiem gadījumiem izlietojuma pārskatu iesniegšanu - turpmāk nebūs jāiesniedz atsevišķa veidlapa par to izlietojumu, jo šis process jau ir integrēts vienotā budžeta izpildes analīzes procesā.   Noteikumu projekts ir strukturēts nodaļās, kur 1. un 2.nodaļas ir kopīgas visiem apropriāciju izmaiņu veidiem, savukārt 3.-7.nodaļas atrunā specifiskos noteikumus katram atsevišķam apropriāciju izmaiņu veidam.  **Pieprasījuma sagatavošana, iesniegšana un izskatīšana.** Visus apropriācijas izmaiņu pieprasījumus sagatavo, ievērojot Likumā par budžetu un finanšu vadību (turpmāk – LBFV) un budžeta likumā noteiktos ierobežojumus un nosacījumus, kas attiecas uz apropriāciju izmaiņām. LBFV ir atrunāti klasiskie un visbiežāk piemērotie apropriāciju izmaiņu gadījumi, savukārt budžeta likumā katru gadu tiek iekļauti panti par konkrētām apropriāciju izmaiņām, kas būs aktuālas attiecīgajā gadā un kuras noteikumu projektā nav iespējams izsmeļoši uzskaitīt.  Noteikumu projekts nosaka vienotas prasības apropriāciju izmaiņu pieprasījumu veidlapu aizpildīšanā un iesniegšanā. Ministrija skaitlisko informāciju par veicamajām izmaiņām budžetā un ilgtermiņa saistībās aizpilda SAP sistēmā, kā arī pievieno pieprasījuma pamatojumu pēc vienota parauga.  Katram apropriācijas izmaiņu veidam iesniedz atsevišķu pieprasījumu, izņemot gadījumus, ja apropriācijas izmaiņu rezultātā ir vienlaicīgi jāieplāno arī transferti (šis izņēmums attiecas tikai uz tām ministrijām, kas ir transferta devējs) Transfertu veikšanas gadījumā ir jāveic arī transfertu saskaņošana, sagatavojot par to atbilstošo veidlapu.  Noteikumu projekts atrunā arī pavadvēstules un tai pievienojamo pamatojumu iesniegšanu (6.punkts). Ja par pieprasījumu nav nepieciešams Ministru kabineta, Saeimas komisijas saskaņojums vai Saeimas lēmums, vairākus pieprasījumus var iesniegt ar vienu pavadvēstuli (SAP katru pieprasījumu ievada atsevišķā versijā, kā arī sagatavo atsevišķu pamatojumu par katru pieprasījumu), tomēr ja apropriācijas izmaiņām ir nepieciešama minēto iestāžu viedokļa saņemšana, tad pieprasījumu par katru apropriācijas izmaiņu veidu iesniedz ar atsevišķu pavadvēstuli. Papildus, tiek atrunāta FM un nozares ministrijas atbildība, ja par apropriācijas izmaiņām ir nepieciešama Saeimas vai Saeimas komisijas viedokļa saņemšana.  **Apropriācijas izmaiņas starp programmām un kodiem**.  Šim apropriācijas izmaiņu veidam, tāpat kā līdz šim, tiek saglabāts nosacījums, ka ministrija vispirms izvērtē tās rīcībā esošās apropriācijas, un ja to ietvaros nav iespējams veikt nepieciešamos izdevumus, iesniedz pieprasījumu apropriācijas izmaiņām, ievērojot, ka netiks ierobežotas iespējas sasniegt attiecīgo budžeta programmu (apakšprogrammu) rezultatīvos rādītājus. Pieprasījuma pamatojumā (noteikumu projekta 3.pielikums) ministrija skaidro apropriācijas izmaiņu ietekmi uz rezultatīvajiem rādītājiem gan tām budžeta programmām (apakšprogrammām), no kurām tiem veikta pārdale, gan arī tām – uz kurām tiek veikta pārdale. Ja apropriācijas izmaiņas skar Eiropas Savienības fondu projektus (Eiropas Reģionālās attīstības fonds, Eiropas Sociālais fonds un/vai Kohēzijas fonds), tad papildus tiek iesniegta informācija par izmaiņām projektu līmenī (vai nu izmantojot 4.pielikumu un aizpildot datus tikai par n gadu un tā izmaiņām, vai nu izmantojot citu ministrijas izvēlēto formātu, kas nodrošina prasīto informāciju). Attiecībā uz pieprasījumu iesniegšanas biežumu, tiek noteikts, ka izmaiņas valsts pamatfunkciju programmās iesniedz Finanšu ministrijā reizi ceturksnī, vai biežāk, ja par to ir pieņemts Ministru kabineta lēmums vai ministrija ir pamatojusi pieprasījuma steidzamību. Savukārt pieprasījumu par apropriācijas izmaiņām Eiropas Savienības politiku instrumentu un citu ārvalstu finanšu palīdzības programmās (apakšprogrammās) iesniedz pēc nepieciešamības (šāds biezums ir praksē ekonomiski pamatots). Ja pieprasījums atbilst normatīvo aktu prasībām un nav nepieciešama citu augstākstāvošo pušu iesaiste, finanšu ministrs izdod attiecīgo rīkojumu 10 darba dienu laikā. Noteikumu projektā netiek uzskaitīti nosacījumi (kritēriji), kas jāievēro šajā apropriāciju izmaiņu veidā, jo tie katru gadu tiek iekļauti gadskārtējā valsts budžeta likumā (tādā veida tiek novērsta šobrīd pastāvošā normu dublēšanās).  **Pārdale no programmas “Apropriācijas rezerve”**  Pieprasot apropriācijas pārdali no šīs programmas, ministrija ievēro budžeta likumā ietvertos nosacījumus – tādējādi šie nosacījumi netiek dublēti noteikumu projektā. Noteikumu projektā tiek uzsvērts, ka no apropriācijas rezerves saņemtos līdzekļus izmanto līdz saimnieciskā gada beigām, un ja finansējums nav izlietots paredzētajam mērķim, tad turpmākajos gados tam pašam mērķim finansējumu no apropriācijas rezerves nepieprasa.  **Pārdale no un uz 80.00.00 programmu**  Ņemot vērā to, ka noteikumi nr.464, kas līdz šim regulēja pārdales no/uz budžeta resora "74. Gadskārtējā valsts budžeta izpildes procesā pārdalāmais finansējums" 80.00.00 programmu "Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai" (turpmāk – 80.00.00 programma), bija vairākkārt papildināti un tādēļ bija ļoti sadrumstaloti, noteikumu projektā attiecīgā nodaļa ir pārstrukturēta un ir izslēgtas novecojušās normas. Pārdalot finansējumu no/uz 80.00.00 programmu, papildus šo noteikumu 1., 2. un 3.pielikumam sagatavo arī 4.pielikumu par ietekmi projektu līmenī. Informāciju par neattiecināmajām izmaksām aizpilda tad, ja līdzekļus no 80.00.00 programmām pieprasa šo izmaksu finansēšanai (ja tas atļauts normatīvajos aktos). Ja pieprasījums atbilst Likumam par budžetu un finanšu vadību, likumam par valsts budžetu kārtējam gadam un šo noteikumu prasībām, finanšu ministrs izdod attiecīgo rīkojumu 10 darba dienu laikā. Noteikumu projektā ir iekļauta norma par to, ka pieprasījumus pārdalēm no ministrijas uz 80.00.00 programmu ir jāsniedz līdz 31.oktobrim – tas skaidrojams ar to, ka tas ir pēdējais brīdis, kad uz 80.00.00 programmu pārdalīto naudu vēl var racionāli izmantot attiecīgajā saimnieciskajā gadā (vēlāk veiktajām līdzekļu pārdalēm nav pievienotās vērtībās, tāpēc to veikšanā nav jāiegulda administratīvie resursi, un neizmantotie līdzekļi var palikt slēgtajos asignējumos).  Šajā nodaļā tiek ietverts regulējums attiecībā uz Aizsardzības ministrijas projektiem, kas priekšfinansēti no Aizsardzības ministrijas budžeta un par kuriem valsts budžeta ieņēmumos ir bijis iespējams saņemt ārvalstu finanšu palīdzības līdzekļus. Ja Aizsardzības ministrija panāk šāda veida ārvalstu finanšu palīdzības līdzekļu ieplūšanu valsts budžetā, tad tā var par līdzvērtīgu summu iesniegt pieprasījumu līdzekļu saņemšanai no 80.00.00 programmas, lai šie līdzekļi tiktu izmantoti ar valsts aizsardzību un drošību saistīto mērķu sasniegšanai atbilstoši atsevišķam pieņemtajam Ministru kabineta lēmumam (pārdale no 80.00.00 programmas būtu jāveic uz valsts budžeta Eiropas Savienības politiku instrumentu un citu ārvalstu finanšu palīdzības programmu (apakšprogrammu) daļu).  **Pārdale no programmas “Līdzekļi neparedzētiem gadījumiem”**  Noteikumu projektā tiek uzsvērts, ka līdzekļus no šīs programmas piešķir konkrētā mērķa sasniegšanai, par kuru ministrija ir iesniegusi pieprasījumu, un attiecīgais mērķis ir jāsasniedz līdz saimnieciskā gada beigām. Neizlietotos līdzekļus atdod atpakaļ ministrijai (savukārt ministriju neizlietotie līdzekļi paliek slēgtajos asignējumos). Ministrijas ir atbildīgas par līdzekļu izlietojuma uzraudzību atbilstoši MK lēmumā un finanšu ministra rīkojumā noteiktajam mērķim, arī tādā gadījumā, ja ministrija saņemtos līdzekļus pārskaita tālāk pašvaldībai vai citam līdzekļu izlietotajam. Paskaidrojam, ka ar “citiem līdzekļu izlietotājiem” nav domāti gala preču piegādātāji un pakalpojumu sniedzēji, bet gan iestādes, kurām ir uzticēts (deleģēts) organizēt līdzekļu piešķiršanas mērķa sasniegšanu (piemēram, valsts nekustamo īpašumu apsaimniekotāji). Savukārt ministrijas atbildība nebeidzas tajā brīdī, kad tā ir pārskaitījusi līdzekļus tālākam saņēmējam, bet tiek turpināta uzraudzība par pieprasījumā minētā mērķa sasniegšanu. Lai šo uzraudzību nodrošinātu, ministrijai ir tiesības pieprasīt pārskatus par līdzekļu izlietojuma atbilstību paredzētajiem mērķiem. Pārskatu sniegšanas biežumu un formu nosaka pati ministrija, vadoties no konkrētā gadījuma rakstura un specifikas. Savukārt pašas ministrijas par līdzekļu izlietojumu atskaitās vienotajā valsts budžeta izpildes analīzes procesa ietvaros, ko reglamentē MK 10.04.2018. instrukcijas Nr.2 “Instrukcija par valsts budžeta izpildes analīzi”.  Noteikumu projekts, vadoties no līdzšinējās prakses, paredz vienkāršot un optimizēt normas attiecībā uz līdzekļu piešķiršanas gadījumu uzskaitījumu, proti, - turpmāk netiks specifiski izdalīti līdzekļu pieprasījumi saistībā ar līgumsodiem par neizpildītajām saistībām (kuru iestāšanas rezultātā nav bijis iespējams nodrošināt valsts pārvaldes uzdevumu), jo pēc būtības tas ir “cits neparedzētais gadījums” un tas nav atsevišķi jāklasificē. Ja ministrijai iestājas situācija, kad partnera neizpildīto saistību rezultātā ir nepieciešami līdzekļi sākotnēji iecerētā uzdevuma izpildei, un līgumsods par pārkāpumu tiek ieskaitīts budžetā, tad ministrijai tāpat kā līdz šim būs tiesības pieteikties līdzekļu saņemšanai neparedzētiem gadījumiem. Praksē līdz šim neviens šāds pieteikums nebija iesniegts.  Lai mazinātu administratīvo slogu MK un arī nozaru ministrijām, vienlaikus saglabājot samērīgu kontroli par līdzekļu pārdali, noteikumu projekts paredz noteikt, ka bez izskatīšanas MK līdzekļus var pārdalīt finanšu ministrs, ja ministrijas pieprasījumā iekļautais līdzekļu apmērs nepārsniedz 10 000 euro. Jau šobrīd finanšu ministram ir deleģētas tiesības pārdalīt finansējumu bez MK lēmuma, lai izmaksātu kompensācijas politiski represētām personām, personām nodarītā kaitējuma atlīdzināšanai un ārkārtas gadījumos situācijas stabilizēšanai. 2017.gadā tika veiktas 177 pārdales, no kurām 47 veica finanšu ministrs (par kopējo summu 2 186 047 euro). Ja šī jauna norma būtu spēkā 2017.gadā, tad no veiktajiem 177 pārdales gadījumiem vēl 22 gadījumos MK nebūtu jāizskata pārdales pieprasījums, savukārt naudas izteiksmē tas būtu tikai 167 221 euro, jeb 0,25 % no kopējās pārdalītās summas. Tādējādi tiktu racionāli izmantoti valsts pārvaldes resursi, novirzot tos analītiskajam darbam un neapgrūtinot MK ar formālajiem procesiem. Šis risinājums tika konceptuāli atbalstīts 2018.gada 12.jūnija MK sēdē.  Atbilstoši pastāvošajai kārtībai un noteikumu projekta 42.punktam, ministrija attiecībā uz tām pārdalēm no LNG, par kurām ir nepieciešams MK lēmums, pieprasījumu sagatavo kā tiesību akta projektu, un normatīvajos aktos noteiktajā kārtībā iesniedz izskatīšanai Ministru kabinetā. Atbilstoši Ministru kabineta kārtības rullim, iesniegt jautājumu MK var tikai MK loceklis. Tādējādi centrālo valsts iestāžu (kas nav ministrijas) pieprasījumu iesniedz ar tā MK locekļa starpniecību, kurš ir politiski atbildīgs par attiecīgo jomu, nozari vai apakšnozari. Lai būtu saprotama šīs normas piemērošana praksē attiecībā uz centrālajām valsts iestādēm (kas nav ministrijas), paskaidrojam, ka LNG pieprasījumus kā tiesību akta projektu uz MK iesniedz:   * Tieslietu ministrija – par tieslietu un prokuratūras jomas centrālās valsts iestādēm; * Kultūras ministrija – par Nacionālo elektronisko plašsaziņas līdzekļu padomi; * Valsts kanceleja (iesniedzējs Ministru prezidents) – par pārējām centrālajām valsts iestādēm.   Finanšu ministrija centrālo valsts iestāžu pieprasījumus nevirza iesniegšanai MK, bet gan sniedz par tiem atzinumu atbilstoši kompetencei.  Vienlaikus jāatzīmē, ka par pieprasījuma pamatojuma un visas saistītās informācijas sagatavošanu ir atbildīga tā iestāde, kas līdzekļus izmantos.  **Citas apropriāciju izmaiņas**  Noteikumu projekts reglamentē apropriāciju izmaiņu pieprasīšanas kārtību arī šādiem apropriāciju izmaiņu veidiem:   * starp ministrijām transfertu veikšanai gadskārtējā valsts budžeta izpildes procesā, kā arī valsts budžeta saņemamajiem transfertiem no pašvaldību budžetiem, no valsts budžeta daļēji finansēto atvasināto publisko personu budžetiem un budžeta nefinansēto iestāžu budžetiem; * piešķirto ārvalstu finanšu palīdzības līdzekļu izmantošanai un šo līdzekļu atlikumu saimnieciskā gada sākumā izmantošanai; * ieņēmumu par sniegtajiem maksas pakalpojumiem un citu pašu ieņēmumu izmantošanai un atlikumu saimnieciskā gada sākumā izmantošanai; * palielinot budžeta likumā noteikto apropriāciju noteiktiem mērķiem; * starp ministrijām, tai skaitā funkciju pārdales vai strukturālo reformu gadījumos; * citos LBFV un budžeta likumā noteiktajos gadījumos.   Paredzēts, ka noteikumu projekts stāsies spēkā nākamajā dienā pēc tā publicēšanas Latvijas Republikas oficiālajā izdevumā “Latvijas Vēstnesis”, tādējādi jau 2018.gada otrajā pusē ministrijas varēs piemērot vienotu, efektivizētu un saprotamu normatīvo regulējumu. SAP sistēma noteikumu projektā aprakstītajiem procesiem jau ir pielāgota.  Līdz ar šā noteikumu projekta spēkā stāšanos, spēku zaudēs noteikumi Nr.256, Nr.464, Nr.594 un Nr.1644, kas attiecīgi ir atrunāts noteikumu projekta noslēdzošajā nodaļā. |
| 3. | Projekta izstrādē iesaistītās institūcijas un publiskas personas kapitālsabiedrības | Visas ministrijas.  2017.gada valsts budžeta izdevumu pārskatīšanas procesā, veicot izvērtējumu par apropriāciju izmaiņu procesu efektivizēšanu, tika ņemti vērā ministriju labajā praksē balstītie ierosinājumi par pieprasāmās informācijas lietderību un citiem apropriāciju izmaiņu veikšanas aspektiem.  2018.gada 17.maijā Finanšu ministrija organizēja diskusiju ar nozaru ministriju ekspertiem par vienotu normatīvo regulējumu par apropriāciju izmaiņām, un šīs diskusijas laikā gūtās atziņas tika ietvertas noteikumu projektā. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Ministriju un citu centrālo valsts iestāžu, pašvaldību darbinieki. |
| 2. | Tiesiskā regulējuma ietekme uz tautsaimniecību un administratīvo slogu | Izstrādājot vienotas prasības apropriāciju izmaiņu pieprasījumiem, kā arī izmantojot SAP sistēmas funkcionalitāti, lai ministrijas apropriāciju izmaiņu pieprasījumu skaitlisko informāciju varētu pašas ievadīt SAP portālā, tiks mazināts administratīvais slogs ministrijām, kā rezultātā būs iespēja pārvirzīt esošos resursus analītiskajam darbam.  Attiecībā uz jauno normu par mazo summu pārdalēm no programmas “Līdzekļi neparedzētiem gadījumiem”, ministrijas un Valsts kanceleja tiks atslogoti no pieprasījuma virzīšanas izskatīšanai MK sēdē. |
| 3. | Administratīvo izmaksu monetārs novērtējums | Projekts neradīs papildu administratīvo slogu |
| 4. | Atbilstības izmaksu monetārs novērtējums | Projekts šo jomu neskar |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalības un komunikācijas aktivitātes netika organizētas, jo noteikumu projekts tieši sabiedrības intereses neskar un attiecas uz valsts pārvaldi. Uzziņa par noteikumu projektu ir publicēta 2018.gada 14.maijā Finanšu ministrijas mājas lapā: <http://www.fm.gov.lv/lv/sabiedribas_lidzdaliba/tiesibu_aktu_projekti/valsts_budzeta_politika/> |
| 2. | Sabiedrības līdzdalība projekta izstrādē | Uzziņa par noteikumu projektu ir publicēta 2018.gada 14.maijā Finanšu ministrijas mājas lapā: <http://www.fm.gov.lv/lv/sabiedribas_lidzdaliba/tiesibu_aktu_projekti/valsts_budzeta_politika/> |
| 3. | Sabiedrības līdzdalības rezultāti | Projekts šo jomu neskar |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ministrijas un citas centrālās valsts iestādes, pašvaldības |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpildi paredzēts nodrošināt esošo funkciju ietvaros. |
| 3. | Cita informācija | Nav |

Finanšu ministre Dana Reizniece-Ozola

Valmane 67083969

[ineta.valmane@fm.gov.lv](mailto:ineta.valmane@fm.gov.lv)

Jevčuka 67095442

ludmila.jevcuka@fm.gov.lv